TNP เทรดวันแรก บวก 8% จากราคาขาย IPO ที่ 1.75 บ.
TNP เปิดเทรดวันแรก ณ เวลา 10.00 น. มาที่ 1.89 บ. เพิ่มขึ้น 0.14 บ. หรือ 8% สูงสุดที่ 1.90 บ. ต่ำสุดที่ 1.81 บ. จากราคาขาย IPO ที่ 1.75 บ. มูลค่าซื้อขายที่ 209.56 ลบ. ด้าน บล.ทรีนีตี้ แนะนำ "ซื้อ" ให้เป้า 2.30 บ.
18 พ.ย. 2558

ผู้สื่อข่าวรายงานว่า ราคาหุ้นบริษัท ธนพิริยะ จำกัด (มหาชน) หรือ TNP เปิดเทรดวันแรก ณ เวลา 10.00น. มาที่ 1.89 บาท เพิ่มขึ้น 0.14 บาท หรือ 8% สูงสุดที่ 1.90 บาท ต่ำสุดที่ 1.81 บาท จากราคาขาย IPO ที่ 1.75 บาท มูลค่าซื้อขายที่ 209.56 ล้านบาท ขณะที่ดัชนีตลาดหุ้นไทยโดยรวมบวก 0.09%
บล.ทรีนีตี้ ระบุในบทวิเคราะห์ (18 พ.ย.) คาดว่า ณ สิ้นปี 2558 TNP จะมีรายได้รวมราว 1,303 ล้านบาท และอัตรากำไรขั้นต้นที่ราวร้อยละ 11.8  ซึ่งจะส่งผลให้คาดว่ามีกำไรสุทธิอยู่ที่ 44 ล้านบาท ลดลงเล็กน้อยร้อยละ 2.4 จากปีก่อน เนื่องจากค่าใช้จ่ายในการเตรียมพร้อมเข้าตลาดฯ อย่างไรก็ตามในปี 2559 และ 2560 จะเติบโตร้อยละ 48.8 และ 16.6 ตามลำดับ คิดเป็นอัตราการเติบโตเฉลี่ยระยะ 2 ปี (CAGR) ราวร้อยละ 32 ต่อปี
โดยให้ราคาเป้าหมายสำหรับปี 2559 ที่ 2.30 บาท อิงระดับ PE เฉลี่ยย้อนหลัง 4 ปี และอัตราส่วนลด -1SD ที่ 28 เท่า เนื่องจากขนาด จำนวนสาขา การแข่งขันต่างจากคู่แข่งในอุตสาหกรรมค้าปลีก นอกจากนี้ยังคาดอัตราผลตอบแทนเงินปันผลจะอยู่ที่ราวร้อยละ  1.4 ต่อปี ภายใต้สมมติฐานการจ่ายปันผลที่ร้อยละ 40 ของกำไรสุทธิของงบการเงินบริษัท
อนึ่ง TNP เป็นผู้ประกอบธุรกิจค้าปลีกและค้าส่งสินค้าอุปโภคบริโภคที่ไม่รวมอาหารสดภายใต้ชื่อ “ธนพิริยะ” ปัจจุบันมี 12 สาขา โดยทุกสาขาตั้งอยู่ในจังหวัดเชียงราย คาดในปี 2558-2560 กำไรโตเฉลี่ยร้อยละ 32 ต่อปี ปัจจัยบวกจากการเติบโตของเศรษฐกิจจังหวัดเชียงราย และการเปิด AEC อีกทั้งแผนการขยายสาขา การขาย IPO ครั้งนี้จะสนับสนุนการขยายธุรกิจ เป็นเงินทุนหมุนเวียน รวมถึงเพื่อนำไปชำระคืนเงินกู้ ประเมินราคาเป้าหมายปี 2559 ที่ 2.30 บาท อิง PER 28 เท่า ซึ่งเป็นระดับ -1 SD เฉลี่ยอุตสาหกรรมค้าปลีกย้อนหลัง 4 ปี